P6_TA(2005)0183

Στρατηγική ενημέρωσης και επικοινωνίας της Ευρωπαϊκής Ένωσης

Ψήφισμα του Ευρωπαϊκού Κοινοβουλίου για την εφαρμογή της στρατηγικής πληροφόρησης και επικοινωνίας της Ευρωπαϊκής Ένωσης (2004/2238(ΙΝΙ))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών σχετικά με την εφαρμογή της στρατηγικής πληροφόρησης και επικοινωνίας της Ευρωπαϊκής Ένωσης (COM(2004)0196),

- έχοντας υπόψη το ψήφισμα του της 13ης Μαρτίου 2002 σχετικά με την ανακοίνωση της Επιτροπής για ένα νέο πλαίσιο συνεργασίας σε δραστηριότητες που αφορούν την πολιτική πληροφόρησης και επικοινωνίας της Ευρωπαϊκής Ένωσης [1],

- έχοντας υπόψη το ψήφισμά του της 10ης Απριλίου 2003 σχετικά με μια πολιτική πληροφόρησης και επικοινωνίας της Ευρωπαϊκής Ένωσης [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Πολιτισμού και Παιδείας και τη γνωμοδότηση της Επιτροπής Συνταγματικών Υποθέσεων (Α6-0111/2005),

Α. λαμβάνοντας υπόψη ότι η προσέλευση στις πρόσφατες ευρωπαϊκές εκλογές μειώθηκε σε εννέα από τα προ της διεύρυνσης κράτη μέλη της ΕΕ,

Β. λαμβάνοντας υπόψη ότι στο πλαίσιο της ευρωπαϊκής δημοκρατικής διαδικασίας ένας από τους βασικούς στόχους κάθε πολιτικής πληροφόρησης και επικοινωνίας πρέπει να είναι η προαγωγή της αξίας της ενεργού συμμετοχής στην πολιτική και στην κοινωνία των πολιτών, π.χ. της σημασίας της ψήφου στις εκλογές για το Ευρωπαϊκό Κοινοβούλιο, και η δημιουργία αισθήματος υπερηφάνειας για την ιδιότητά του πολίτη της Ευρώπης,

Γ. λαμβάνοντας υπόψη ότι η πρόσβαση στις πληροφορίες που αφορούν την Ευρωπαϊκή Ένωση είναι ζωτικής σημασίας για να ασκεί κανείς πραγματικά την ιδιότητά του Ευρωπαίου πολίτη και ότι, ως αποδέκτες της πολιτικής της Ευρωπαϊκής Ένωσης και ως ενεργοί συντελεστές της Ευρωπαϊκής δημοκρατίας οι πολίτες δικαιούνται πλήρη και αντικειμενική ενημέρωση σχετικά με την Ένωση στη γλώσσα τους, σε απλή διατύπωση και μέσω ευπρόσιτων διαύλων,

Δ. λαμβάνοντας υπόψη ότι η ενημερωτική και επικοινωνιακή στρατηγική θα πρέπει να στηρίζεται στις θεμελιώδεις αξίες της Ευρωπαϊκής Ένωσης, δηλ. τη δημοκρατία, τον πλουραλισμό, την ασφάλεια, την αλληλεγγύη, τις ίσες ευκαιρίες, τη συνοχή και το σεβασμό της πολιτιστικής πολυμορφίας και των θεμελιωδών ανθρωπίνων δικαιωμάτων,

Ε. λαμβάνοντας υπόψη ότι η ενημερωτική και επικοινωνιακή στρατηγική πρέπει επίσης να αποδεικνύει έμπρακτα στους πολίτες ότι η συμμετοχή στην Ευρωπαϊκή Ένωση τους προσφέρει πλεονεκτήματα στην καθημερινή τους ζωή,

Μηνύματα και μέσα

1. χαιρετίζει το γεγονός ότι για πρώτη φορά το Κοινοβούλιο κλήθηκε να συζητήσει σχετικά με τη στρατηγική πληροφόρησης και επικοινωνίας της Ένωσης πριν από την υποβολή της από την Επιτροπή, έχοντας έτσι πραγματική δυνατότητα να επηρεάσει το τελικό περιεχόμενο αυτής της στρατηγικής, και όχι απλώς να αντιδράσει σε αυτό· εκτιμά ότι αυτό είναι ένα πολύ θετικό βήμα στην εμβάθυνση των αρμοδιοτήτων του όσον αφορά τον δημοκρατικό έλεγχο των δραστηριοτήτων της Επιτροπής·

2. τονίζει ότι στόχος της στρατηγικής πληροφόρησης και επικοινωνίας θα πρέπει πρωτίστως να είναι η συνεχής και ορθή ενημέρωση των πολιτών της Ένωσης όσον αφορά τη λειτουργία των θεσμικών οργάνων της Ένωσης, με στόχο την ανάπτυξη των γνώσεων, του ενδιαφέροντος και της συμμετοχής τους στις υποθέσεις της Ένωσης, καθώς και τη μεγαλύτερη προσέγγισή τους στην Ένωση·

3. θεωρεί ουσιώδες να μεταδοθεί στους ευρωπαίους πολίτες ένα ισχυρό μήνυμα υπέρ της στράτευσης για την Ευρώπη και της αίσθησης του ανήκειν στο ευρωπαϊκό σχέδιο·

4. εκτιμά ότι πρέπει να δοθεί μεγαλύτερη προσοχή στο περιεχόμενο των μηνυμάτων που μεταδίδονται, ώστε να διεγείρεται το ενδιαφέρον των πολιτών με θέματα που τους απασχολούν

5. τονίζει την ανάγκη να καθιερωθεί αποκεντρωμένο σύστημα πληροφόρησης για να διευκολύνεται η προσέγγιση σε ειδικές ομάδες, στις οποίες πρέπει να απευθύνονται μηνύματα προσαρμοσμένα στις ανάγκες τους σε κάθε περίπτωση·

6. είναι πεπεισμένο ότι η πολιτική πληροφόρησης και επικοινωνίας δεν θα είναι αποτελεσματική αν η γνώση για την ΕΕ και τα θεσμικά της όργανα δεν συμπεριληφθεί ως μάθημα στα σχολικά προγράμματα των κρατών μελών πιστεύει ότι τα πανεπιστήμια επίσης θα πρέπει να κληθούν να μεριμνήσουν για την διάδοση και προαγωγή των κοινών ευρωπαϊκών αξιών

7. τονίζει τη σημασία της μεγαλύτερης αξιοποίησης των μέσων επικοινωνίας που έχουν την τεχνολογική ικανότητα να φτάνουν σε όλα τα νοικοκυριά της Ευρώπης, όπως η τηλεόραση, το ραδιόφωνο και το Διαδίκτυο·

8. πιστεύει ότι υπάρχει περαιτέρω περιθώριο για τη χρήση τόσο του Διαδικτύου όσο και του ραδιοφώνου και ότι τούτο θα πρέπει να διερευνηθεί στο πλαίσιο της στρατηγικής για την πληροφόρηση και την επικοινωνία·

9. εκτιμά ότι πρέπει να εξεταστεί σοβαρά το ενδεχόμενο διεξαγωγής συζητήσεων για την ευρωπαϊκή πολιτική στα κοινοβούλια που διαθέτουν νομοθετική αρμοδιότητα, με την ενεργό συμμετοχή των βουλευτών του Ευρωπαϊκού Κοινοβουλίου, ώστε να δίνεται η ευκαιρία στα μέσα επικοινωνίας να παρακολουθούν στενότερα τις συζητήσεις που συνήθως διεξάγονται στο Ευρωπαϊκό Κοινοβούλιο·

10. εκτιμά ότι τα θεσμικά όργανα πρέπει να συνάψουν, σύμφωνα με τους κανόνες που ορίζει ο Δημοσιονομικός Κανονισμός, συμφωνίες με εταιρείες παραγωγής οπτικοακουστικών προγραμμάτων, ικανές να δημιουργήσουν δραματικές σειρές, διαγωνισμούς, ταινίες, ειδησεογραφικές εκπομπές και, γενικά, προσιτά και ποιοτικά προγράμματα όλων των ειδών που να ταυτίζονται με τις προτιμήσεις του κοινού και να προάγουν την ιδέα και τις αξίες της Ευρώπης·

11. επικροτεί την πρόσφατη σύναψη νέας σύμβασης με την Euronews και πιστεύει ότι η Euronews προσφέρει ποιοτικές υπηρεσίες αντάξιες των χρημάτων που κοστίζουν

12. εκτιμά ότι πρέπει να εξεταστεί η δυνατότητα να τεθούν στην υπηρεσία της στρατηγικής πληροφόρησης και επικοινωνίας ορισμένα από τα κοινοτικά προγράμματα, όπως Media, Culture, Youth ή Education, χωρίς τούτο να αποβαίνει ωστόσο εις βάρος των σκοπών τους ή των επιχορηγήσεών τους· για παράδειγμα, μέσω του προγράμματος MEDIA θα μπορούσαν να χρηματοδοτούνται ταινίες για την ανάπτυξη της ευρωπαϊκής οπτικοακουστικής βιομηχανίας και ταυτόχρονα για την προαγωγή της "εικόνας" και του "πνεύματος" της 'Ενωσης· καλωσορίζει, συνεπώς, τη διοργάνωση της Ευρωπαϊκής Εβδομάδας Νεότητας με δραστηριότητες υπό το σύνθημα "Νέοι Άνθρωποι στο Κοινοβούλιο" που θα ενισχύσουν τους δεσμούς των νέων με την Ευρώπη·

13. απευθύνει έκκληση για μεγαλύτερη από κοινού αξιοποίηση των υφιστάμενων οπτικοακουστικών υποδομών που διαθέτουν μεμονωμένα τα διάφορα θεσμικά όργανα· επίσης, πιστεύει ότι οι υποδομές αυτές πρέπει να καταχωρηθούν σε καταλόγους και να αξιολογηθούν μεμονωμένα για την αποδοτικότητά τους·

14. καλεί τα θεσμικά όργανα να εξετάσουν το ενδεχόμενο σχεδιασμού σύγχρονων και εύκολα προσβάσιμων εικονικών επισκέψεων και της διάθεσης στο κοινό των εγγραφών όλων των σημαντικών γεγονότων που αφορούν τα θεσμικά όργανα μέσω ενός αρχείου υψηλής ποιότητας με μηχανή αναζήτησης·

15. επικροτεί την ανάπτυξη του Europe Direct και ζητεί από την Επιτροπή να αναπτύξει περαιτέρω την πρωτοβουλία αυτή σε μια διοργανική βάση που θα υπηρετεί τη στρατηγική της ΕΕ στον τομέα της πληροφόρησης και της επικοινωνίας·

16. ζητεί από την Επιτροπή να υιοθετήσει το ψήφισμα του Ευρωπαϊκού Κοινοβουλίου της 10ης Μαρτίου 2005 [3] και να ανακηρύξει το 2006 Ευρωπαϊκό 'Ετος Καταπολέμησης της Βίας κατά των Γυναικών και να το συμπεριλάβει στη στρατηγική πληροφόρησής της, δεδομένου μάλιστα ότι και το Συμβούλιο της Ευρώπης σχεδιάζει παρόμοια εκστρατεία, και μπορούν Kať αυτόν τον τρόπο να αξιοποιηθούν τα αποτελέσματα συνεργίας·

17. τονίζει την ανάγκη εξεύρεσης ενός προτύπου που θα καταστήσει δυνατή τη στενότερη συμμετοχή των περιφερειακών και τοπικών μέσων μαζικής ενημέρωσης στην πολιτική πληροφόρησης και επικοινωνίας·

18. τονίζει την ανάγκη να ιδρύσει η Ευρωπαϊκή 'Ενωση ένα Κέντρο Αριστείας για την Επικοινωνία, με διαρθρωμένη συνεργασία όλων των θεσμικών οργάνων της ΕΕ και με επαγγελματίες και εμπειρογνώμονες του τομέα της επικοινωνίας·

19. καλεί τα θεσμικά όργανα της ΕΕ να βελτιώσουν τις συνθήκες και τις εργασιακές σχέσεις με τους διαπιστευμένους δημοσιογράφους και, γενικότερα, να δημιουργήσουν την ευρύτερη δυνατή πρόσβαση σε πηγές για όλους τους πολίτες που αναζητούν πληροφορίες για τις πολιτικές και τις δραστηριότητες της Ευρωπαϊκής Ένωσης·

20. τονίζει την ανάγκη βελτίωσης των δελτίων τύπου των θεσμικών οργάνων και της ποιότητας όλων των πληροφοριών που διοχετεύονται στον τύπο, προκειμένου να διευκολυνθεί το έργο όλων των επαγγελματιών δημοσιογράφων που παρακολουθούν στενά τα γεγονότα στις Βρυξέλλες· καλεί επίσης τα θεσμικά όργανα να αναθέτουν την εκπόνηση των δελτίων τύπου σε επαγγελματίες εμπειρογνώμονες επικοινωνίας·

21. καλεί την Επιτροπή να διεξαγάγει "διαγωνισμό ιδεών" που θα επιτρέψει τη συγκέντρωση πρωτότυπων προτάσεων για τους καλύτερους τρόπους μετάδοσης του ευρωπαϊκού μηνύματος·

22. καλεί την Επιτροπή να αναθέσει σε ανεξάρτητο εξωτερικό φορέα τη διεξαγωγή μιας ενδελεχούς αξιολόγησης που να αναλύει τη σχέση κόστους-οφέλους όσων πραγματικά επενδύονται στην πληροφόρηση και την επικοινωνία·

23. καλεί την Επιτροπή να εισαγάγει ένα σύστημα που θα καταστήσει δυνατή τη συνεχή χρηματοδότηση του δικτύου Infopoints σύμφωνα με τους κανόνες του νέου δημοσιονομικού κανονισμού·

24. εκτιμά ότι πρέπει να διατεθούν περισσότεροι χρηματοδοτικοί πόροι στο Ευρωβαρόμετρο, ώστε αυτό να έχει τη δυνατότητα να καταρτίζει πληρέστερες και ακριβέστερες εκθέσεις·

25. καλεί την Επιτροπή να βελτιώσει τον δικτυακό τόπο του Europa, καθιστώντας διαθέσιμο το περιεχόμενό του σε όλες τις επίσημες γλώσσες της Ευρωπαϊκής Ένωσης και σε όσες έχουν επίσημο χαρακτήρα στα κράτη μέλη, εφόσον τα τελευταία λάβουν την απόφαση αυτή και αναλάβουν το συνεπαγόμενο δημοσιονομικό κόστος, προκειμένου να αποφευχθεί η διάκριση υπέρ ορισμένων γλωσσών έναντι άλλων και να καταστεί δυνατή η πρόσβαση της μεγάλης πλειοψηφίας των πολιτών στις παρεχόμενες πληροφορίες·

26. εκτιμά ότι θα ήταν ιδιαίτερα χρήσιμη η προσπάθεια "τοποθέτησης" συνδέσμων στο δικτυακό τόπο της Europa με έξυπνο και μεθοδικό τρόπο στις ιστοσελίδες υψηλής επισκεψιμότητας, με γνώμονα τη γενική αρχή ότι δεν πρέπει οι πολίτες να αναζητούν τις πληροφορίες, αλλά οι πληροφορίες να αναζητούν τους πολίτες·

27. επικροτεί τις προτάσεις για τη διερεύνηση του εφικτού ενός δεύτερου δορυφορικού σταθμού για το Europe by Satellite·

Διοργανική συνεργασία

28. εκτιμά ότι είναι ζωτικής σημασίας, προς όφελος της βελτιωμένης συνεργασίας και της αποτελεσματικότητας, η Επιτροπή να υποβάλλει τακτικά την πολιτική πληροφόρησης και επικοινωνίας της Ευρωπαϊκής Ένωσης σε κοινοβουλευτικό έλεγχο μέσω της διεξαγωγής ειδικής ετήσιας συζήτησης·

29. ζητεί τη διεξαγωγή μεγάλης κοινής συζήτησης στην ολομέλεια σχετικά με τη στρατηγική της Επιτροπής και την έκθεση της Επιτροπής Πολιτισμού και Παιδείας, στην οποία θα πρέπει να συμμετέχει και το Συμβούλιο·

30. εκτιμά ότι αυτή η συζήτηση μπορεί να οδηγήσει σε κοινή δήλωση για τις κατευθυντήριες γραμμές των κοινών δράσεων πληροφόρησης από τα τρία θεσμικά όργανα, σεβόμενη παράλληλα τις ειδικές αρμοδιότητες κάθε οργάνου και το δικαίωμά τους να αναπτύξουν τις δικές τους δράσεις πληροφόρησης·

31. ζητεί από τη Διοργανική Ομάδα για την Πληροφόρηση (ΔΟΠ) να εκπονεί ετησίως μια πρόταση, ώστε να διασφαλιστεί η δημοσιονομική κάλυψη για τον επαρκή εορτασμό όλων των σημαντικών πολιτιστικών γεγονότων

32. πιστεύει ότι η ΔΟΠ θα πρέπει να έχει κατά βάση πολιτικό και εγγυητικό χαρακτήρα και ότι ο αριθμός των μελών της πρέπει να μειωθεί ώστε να λειτουργεί πιο αποτελεσματικά·

33. επισημαίνει ότι κατά παράδοση το πρόγραμμα PRINCE στηρίχθηκε στην εταιρική σχέση της Επιτροπής με τα κράτη μέλη· τονίζει την ανάγκη κοινοβουλευτικής συμμετοχής στον ορισμό των προτεραιοτήτων του προγράμματος PRINCE και πιστεύει ότι οι βουλευτές του Ευρωπαϊκού Κοινοβουλίου θα πρέπει να συμμετέχουν πλήρως στις εκδηλώσεις που διεξάγονται υπό την αιγίδα του προγράμματος PRINCE· επικροτεί την πρόταση της Επιτροπής να αναπροσαρμοστούν ο προγραμματισμός και η επίβλεψη του προγράμματος PRINCE ώστε να αντιστοιχούν καλύτερα στην περίοδο θητείας του Κοινοβουλίου·

34. καλεί όλα τα ενδιαφερόμενα θεσμικά όργανα της ΕΕ να βελτιώσουν τον εσωτερικό συντονισμό με σκοπό να ενισχυθεί η αποτελεσματικότητα της εγκεκριμένης στρατηγικής πληροφόρησης και επικοινωνίας, και με αυτόν τον τρόπο να επιτευχθούν καλύτερα αποτελέσματα·

35. καλεί τα θεσμικά όργανα να εξετάσουν το ενδεχόμενο σύστασης συντονιστικής ομάδας χαμηλότερου επιπέδου, στην οποία θα συμμετέχουν εκπρόσωποι των σχετικών γενικών διευθύνσεων των διαφόρων θεσμικών οργάνων, καθώς και αντιπροσωπεία των σχετικών επιτροπών του Ευρωπαϊκού Κοινοβουλίου, το έργο των οποίων θα είναι να συντονίζουν τα ειδικά μέτρα που έχουν σχεδιαστεί για την εφαρμογή των κατευθυντήριων γραμμών της ΔΟΠ·

36. εκτιμά ότι θα ήταν ιδιαιτέρως αποτελεσματική η σύσταση συμβουλευτικού σώματος αποτελούμενου από εκπροσώπους των ευρωπαϊκών θεσμικών οργάνων και των κρατών μελών και εμπειρογνώμονες επικοινωνίας, οι οποίοι θα παρέχουν καθοδήγηση για την ορθή εφαρμογή της πολιτικής πληροφόρησης και επικοινωνίας·

37. απαιτεί τη συνεργασία όλων των κρατών μελών, και ειδικότερα εκείνων που μέχρι στιγμής δεν το έχουν πράξει·

38. προσβλέπει στη λήψη της ανακοίνωσης της Επιτροπής για μία ανανεωμένη στρατηγική πληροφόρησης και επικοινωνίας, η οποία έχει αναγγελθεί για τον Μάιο του 2005· προτίθεται να συμμετάσχει σε ενισχυμένο διάλογο με την Επιτροπή και το Συμβούλιο, καθώς και με την Επιτροπή των Περιφερειών στον τομέα των αρμοδιοτήτων της, για την εφαρμογή της· επαναλαμβάνει τη βούλησή του να συνεργαστεί πλήρως με σκοπό την επίτευξη των στόχων που θα συμφωνηθούν

Ευρωπαϊκό Σύνταγμα

39. τονίζει ότι η εκστρατεία πληροφόρησης και επικοινωνίας για το Σύνταγμα θα πρέπει να αποτελέσει τη βασική προτεραιότητα της στρατηγικής πληροφόρησης και επικοινωνίας της Ένωσης στο εγγύς μέλλον

40. εκτιμά ότι η προσέγγιση αυτής της προτεραιότητας πρέπει να είναι διττή:

- τα θεσμικά όργανα της Ένωσης έχουν καθήκον να πληροφορήσουν τους πολίτες με σαφήνεια και αντικειμενικότητα για το περιεχόμενο του Συντάγματος και τη σημασία των αλλαγών που αυτό εισάγει σε σύγκριση με τις ισχύουσες Συνθήκες·

- επιπλέον, το Ευρωπαϊκό Κοινοβούλιο, το Συμβούλιο και η Επιτροπή έχουν την πολιτική ευθύνη να στηρίξουν την επικύρωση του Συντάγματος, ενεργώντας πάντα σε συμφωνία με τα κράτη μέλη και λαμβάνοντας υπόψη τη σχετική εθνική νομοθεσία·

41. τονίζει, όσον αφορά την πληροφόρηση σχετικά με το περιεχόμενο του Συντάγματος, την ιδιαίτερη σημασία:

- της οργάνωσης ειδικών σεμιναρίων για τους δημοσιογράφους σχετικά με το Σύνταγμα —τόσο στα κράτη μέλη όσο και στις Βρυξέλλες— με στόχο τη σαφή και αντικειμενική μετάδοση του περιεχομένου του Συντάγματος, καθώς και τη διόρθωση τυχόν παραπληροφόρησης ως προς το περιεχόμενο του Συντάγματος,

- της ανάγκης για ανάπτυξη ειδικών δράσεων για τον ακαδημαϊκό κόσμο, δηλαδή με την εστίαση του προγράμματος δράσης Jean Monnet σε ευρωπαϊκά συνταγματικά θέματα, με την οργάνωση ακαδημαϊκών σεμιναρίων για το Σύνταγμα, με τη συμβολή στη διαμόρφωση του περιεχομένου των ακαδημαϊκών προγραμμάτων και με τη χορηγία μελετών ή δημοσιεύσεων για ευρωπαϊκά συνταγματικά θέματα,

- της καλύτερης προώθησης της χρήσης σύγχρονων τεχνολογιών, και συγκεκριμένα της πρόσβασης μέσω Διαδικτύου στο κείμενο του Συντάγματος και τις επεξηγήσεις του περιεχομένου του, καθώς και των υπηρεσιών μέσω Διαδικτύου ή τηλεφώνου για την παροχή απαντήσεων σε ερωτήσεις σχετικά με το περιεχόμενο του Συντάγματος·

42. τονίζει ότι οι διαθέσιμοι πόροι στο πλαίσιο του προγράμματος PRINCE θα πρέπει να επικεντρωθούν στην καλλιέργεια του δημόσιου διαλόγου για το Σύνταγμα εν όψει των εκστρατειών επικύρωσης σε όλα τα κράτη μέλη, και ειδικότερα στα κράτη μέλη όπου θα διεξαχθεί δημοψήφισμα·

43. θεωρεί, συνεπώς, επιθυμητή την όσο το δυνατό στενότερη συνεργασία του Κοινοβουλίου με την Επιτροπή, μέσω της υπογραφής μνημονίων συμφωνίας με όλα τα κράτη μέλη που είναι διατεθειμένα να το πράξουν πιστεύει ότι το Κοινοβούλιο πρέπει να συμμετάσχει σε όλες τις πρωτοβουλίες που θα αναλάβει η Επιτροπή σε εθνικό επίπεδο σε συνεργασία με τις κυβερνήσεις των αντίστοιχων κρατών μελών

44. τονίζει τη σημασία της συμμετοχής των εθνικών κοινοβουλίων στις πρωτοβουλίες αυτές, όπου αυτό είναι δυνατό·

45. υπενθυμίζει τον μείζονα ρόλο των περιφερειακών και τοπικών συλλόγων και των εταίρων τους στη διαδικασία κύρωσης του Συντάγματος για να καταστεί η σχετική με αυτό πληροφόρηση πιο στοχοθετημένη και, συνεπώς, αποτελεσματικότερη·

46. υπενθυμίζει τον σημαντικό ρόλο των οργανώσεων της κοινωνίας των πολιτών στις συζητήσεις για την επικύρωση και την ανάγκη να καταστεί διαθέσιμη επαρκής στήριξη ώστε να μπορέσουν αυτές οι οργανώσεις να εξασφαλίσουν τη συμμετοχή των εκλογικών τους περιφερειών στον διάλογο αυτό στο σύνολο του κοινοτικού εδάφους, με σκοπό να προαχθεί η ενεργός συμμετοχή των πολιτών στις συζητήσεις για την επικύρωση·

Πολιτική πληροφόρησης του Ευρωπαϊκού Κοινοβουλίου

47. προτείνει την εκπόνηση αντικειμενικής μελέτης σχετικά με την αποτελεσματικότητα της πολιτικής του για την πληροφόρηση· στο πλαίσιο αυτό, χαιρετίζει το από 10 Ιανουαρίου 2005 αίτημα του Προεδρείου για επανεξέταση του ρόλου των γραφείων πληροφοριών στα κράτη μέλη·

48. σημειώνει τις συζητήσεις που διεξάγονται επί του παρόντος στο πλαίσιο του Προεδρείου του Κοινοβουλίου σχετικά με το ενδεχόμενο δημιουργίας δημόσιου κοινοβουλευτικού σταθμού· επικροτεί την απόφαση του Προεδρείου του Κοινοβουλίου να παραγγείλει μελέτη σκοπιμότητας για την πιθανή δημιουργία κοινοβουλευτικού ενημερωτικού σταθμού ή πραγματικού τηλεοπτικού σταθμού του Ευρωπαϊκού Κοινοβουλίου· παραδέχεται ότι υπάρχουν πολλές διαφορετικές δυνατότητες για ένα τέτοιο σχέδιο και πιστεύει ότι σε κάθε περίπτωση ένας τέτοιος σταθμός θα πρέπει να είναι ανεξάρτητος· πιστεύει ότι ένας τέτοιος σταθμός θα μπορούσε να συμβάλει σημαντικά στην ανάπτυξη ενός ευρωπαϊκού δημοσίου χώρου· επισημαίνει ότι, σε παλαιότερες ευκαιρίες, είχε ζητήσει από την Επιτροπή να εκπονήσει εσωτερική μελέτη επιπτώσεων για έναν τέτοιο ευρωπαϊκό σταθμό· τονίζει την ανάγκη καλύτερου συντονισμού μεταξύ των δραστηριοτήτων των γραφείων πληροφοριών του Κοινοβουλίου και των αντιπροσωπειών της Επιτροπής·

*

* *

49. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Δικαστήριο, το Ελεγκτικό Συνέδριο, την Επιτροπή των Περιφερειών, την Ευρωπαϊκή Οικονομική και Κοινωνική Επιτροπή, τις κυβερνήσεις των κρατών μελών και τη Διεθνή Ομοσπονδία Δημοσιογράφων.

[1] ΕΕ C 47 Ε της 27.2.2003, σ. 400.

[2] ΕΕ C 64 Ε της 12.3.2004, σ. 591.

[3] Κείμενα που εγκρίθηκαν, Ρ6_ΤΑ(2005)0073.

--------------------------------------------------